*****

ΚΑΝΟΝΙΣΜΟΣ (ΕΟΚ) αριθ. 2007/84 ΤΟΥ ΣΥΜΒΟΥΛΙΟΥ

της 12ης Ιουλίου 1984

για την τροποποίηση του κανονισμού (ΕΟΚ) αριθ. 3667/83 για την εξακολούθηση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την πράξη προσχώρησης του 1972, και ιδίως το άρθρο 5 παράγραφος 2 του πρωτοκόλλου 18 που είναι προσαρτημένο σε αυτή,

την πρόταση της Επιτροπής,

Εκτιμώντας:

ότι το πρωτόκολλο 18 και στη συνέχεια ο κανονισμός (ΕΟΚ) αριθ. 1655/76 (1), όπως τροποποιήθηκε τελευταία από τον κανονισμό (ΕΟΚ) αριθ. 482/81 (2), καθώς και ο κανονισμός (ΕΟΚ) αριθ. 858/81 (3), όπως τροποποιήθηκε τελευταία από τον κανονισμό (ΕΟΚ) αριθ. 1212/83 (4), επέτρεψαν στο Ηνωμένο Βασίλειο να εισάγει, μέχρι τις 31 Δεκεμβρίου 1983, ορισμένες ποσότητες βουτύρου Νέας Ζηλανδίας με ειδικούς όρους·

ότι στο άρθρο 2 παράγραφος 4 του κανονισμού (ΕΟΚ) αριθ. 858/81 προβλέπεται ότι το Συμβούλιο επανεξετάζει, με βάση έκθεση και πρόταση της Επιτροπής, τη λειτουργία αυτού του καθεστώτος ώστε να ληφθεί απόφαση σχετικά με το καθεστώς για την εισαγωγή βουτύρου Νέας Ζηλανδίας μετά την 1η Ιανουαρίου 1984 · ότι, εντούτοις, το Συμβούλιο δεν μπόρεσε να θεσπίσει έγκαιρα νέο καθεστώς εισαγωγής· ότι, για να αποφευχθεί η διακοπή των εισαγωγών, χορηγήθηκε με τον κανονισμό (ΕΟΚ) αριθ. 3667/83 (5), όπως τροποποιήθηκε τελευταία από τον κανονισμό (ΕΟΚ) αριθ. 1384/84 (6), προσωρινή άδεια που καλύπτει περίοδο επτά μηνών·

ότι, για να υπάρξει συμβολή στην αρμονική ανάπτυξη του διεθνούς εμπορίου, σύμφωνα με το κοινό συμφέρον, πρέπει να θεσπιστεί καθεστώς που να επιτρέπει στη Νέα Ζηλανδία να εξακολουθήσει να εξάγει βούτυρο στο Ηνωμένο Βασίλειο με τους ειδικούς όρους που προβλέπονται από τον κανονισμό (ΕΟΚ) αριθ. 3667/83·

ότι η πείρα έχει δείξει ότι είναι προς το συμφέρον τόσο της Κοινότητας όσο και της Νέας Ζηλανδίας να θεσπιστεί το καθεστώς σε πολυετή βάση για πενταετή περίοδο· ότι πρέπει να καθοριστούν αυτές οι ποσότητες για μια πρώτη περίοδο που να λήγει στις 31 Δεκεμβρίου 1986·

ότι είναι σκόπιμο οι ποσότητες που θα εισαχθούν κατά τα έτη 1987 και 1988 να καθοριστούν με βάση έκθεση της Επιτροπής για την κατάσταση της αγοράς· ότι πρέπει το Συμβούλιο να αποφασίσει, πριν από τις 31 Δεκεμβρίου 1988, για τη μεταγενέστερη διατήρηση καθεστώτος παρέκκλισης για τις εισαγωγές βουτύρου Νέας Ζηλανδίας·

ότι το καθεστώς που θεσπίζει ο παρών κανονισμός πρέπει να περιλαμβάνει μέτρα με τα οποία να μην τίθεται σε κίνδυνο η ισορροπία της αγοράς βουτύρου στο Ηνωμένο Βασίλειο· ότι, για το σκοπό αυτό, οι ποσότητες βουτύρου Νέας Ζηλανδίας που εισάγεται στα πλαίσια αυτού του καθεστώτος μπορούν να καθοριστούν με φθίνοντα τρόπο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΟΚ) αριθ. 3667/83 αντικαθίσταται από ακόλουθο κείμενο:

«Άρθρο 2

1. Το παρόν καθεστώς εφαρμόζεται κατά την περίοδο από την 1η Ιανουαρίου 1984 μέχρι τις 31 Δεκεμβρίου 1988.

Οι ποσότητες που μπορούν να εισαχθούν είναι οι εξής:

- 83 000 τόνοι για το ημερολογιακό έτος 1984,

- 81 000 τόνοι για το ημερολογιακό έτος 1985,

- 79 000 τόνοι για το ημερολογιακό έτος 1986.

Για τα ημερολογιακά έτη 1987 και 1988, το Συμβούλιο, μετά από έκθεση της Επιτροπής για την κατάσταση της αγοράς, αποφασίζοντας με ομοφωνία επί προτάσεως της Επιτροπής, καθορίζει πριν από την 1η Αυγούστου του προηγούμενου έτους, τις ποσότητες που θα μπορούν να εισαχθούν κατά το επόμενο έτος.

2. Το Συμβούλιο, μετά από πρόταση της Επιτροπής, μπορεί, αποφασίζοντας με ειδική πλειοψηφία, να μειώσει προσωρινά τις ποσότητες που αναφέρονται στην παράγραφο 1, ώστε να αποφευχθούν σοβαρές διαταραχές στην αγορά του βουτύρου του Ηνωμένου Βασιλείου, ιδιαίτερα σε περίπτωση ουσιαστικής μείωσης της άμεσης κατανάλωσης βουτύρου.

3. Πριν από την 1η Αυγούστου 1988, το Συμβούλιο, μετά από πρόταση της Επιτροπής συνοδευόμενη από έκθεση, αποφασίζει με ομοφωνία για τη διατήρηση του καθεστώτος παρέκκλισης από 1ης Ιανουαρίου 1989.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Ιουλίου 1984.

Για το Συμβούλιο

Ο Πρόεδρος

A. DUKES

(1) ΕΕ αριθ. L 185 της 9. 7. 1976, σ. 1.

(2) ΕΕ αριθ. L 52 της 27. 2. 1981, σ. 2.

(3) ΕΕ αριθ. L 90 της 4. 4. 1981, σ. 18.

(4) ΕΕ αριθ. L 132 της 21. 5. 1983, σ. 11.

(5) ΕΕ αριθ. L 366 της 28. 12. 1983, σ. 16.

(6) ΕΕ αριθ. L 133 της 19. 5. 1984, σ. 1.